
UKMERGĖS RAJONO SAVIVALDYBĖS MERO 
2012 METŲ VEIKLOS ATASKAITA
2012 metai buvo gana sudėtingi tiek politine, tiek ekonomine prasme. Ukmergės rajono savivaldybė, kaip ir bet kuri kita, neveikia izoliuotai nuo viso pasaulio, šalies, todėl jos pasiekimus ir problemas įtakoja ne tik vidiniai, bet ir išoriniai faktoriai, nuo kurių labai priklauso darbo sėkmingumas.

Po 2012 metais vasario mėnesį įvykusių savivaldos rinkimų praėjo dveji metai. Tiek pat laiko dirba ir mūsų išrinkta 25 narių taryba, kuri patikėjo man eiti mero pareigas. 2012 metais pasikeitė vienas Tarybos narys – į Lietuvos Respublikos Seimą išrinkus Arūną Dudėną, Tarybos nario įgaliojimai pripažinti socialdemokratui Andriui Lyškai.

Visada maniau ir manau, kad visi – išrinkti vadovai ir Savivaldybės tarybos nariai, administracijos darbuotojai – turime stengtis dalykiškai spręsti nelengvas šio sudėtingo laikmečio problemas, siekti bendros veiklos rezultatų, šeimininkiškai žvelgti į rajono gyvenimą, nesudarydami dirbtinų kliūčių. Tačiau dabartinis politinis gyvenimas rajone rodo ką kitą – galima daryti prielaidą, kad kartais svarbiau ne bendras darbas, o politinės ambicijos, ne pozityvus požiūris, bet neargumentuotas neigimas ir nepritarimas, ne produktyvus konfliktinių situacijų ir problemų sprendimas, ne kompromisų ieškojimas, o bandymas įnešti destrukciją. Tai liudija 2012 metais pareikštos interpeliacijos merui ir mero pavaduotojui. Šiandieninė situacija liudija tą patį. Tai vertinčiau kaip norą atitraukti nuo pagrindinių, opių problemų sprendimo.

Tokioje aplinkoje nėra lengva, tačiau manau, kad koalicijos partnerių dėka ir bendromis pastangomis pavyko organizuoti darbą ir eiti pirmyn. 

KOMITETAI, KOMISIJOS, DARBO GRUPĖS

Ukmergės rajono savivaldybės tarybos nariai 2012 m. dirbo Biudžeto ir ekonominės plėtros, Švietimo, kultūros ir sporto, Kaimo ir aplinkosaugos, Savivaldybės ūkio bei Sveikatos ir socialinės paramos komitetuose. Komitetų posėdžiuose daugiausia buvo svarstomi Tarybos posėdžių darbotvarkėse numatyti klausimai, diskutuojama apie kuruojamos srities problemas.


Daugiausia diskusijų ir nesutarimų kėlė Kontrolės komitetas. Pozicija ir opozicija nerado bendros kalbos dėl komiteto pirmininko kandidatūros, todėl darbą teko organizuoti pirmininko pavaduotojui Juozui Armanavičiui. Vertinant šiandien teikiamą Kontrolės komiteto ataskaitą, turiu pasakyti, kad šis komitetas dirbo ir daug padarė. Nuo 2012 metų liepos mėn. komiteto pirmininku dirbo Arūnas Dudėnas, spėjęs suorganizuoti 4 posėdžius. 

Visų komitetų nariai organizavo gyventojų priėmimą numatytomis dienomis, lankėsi seniūnijose. Gaila, kad ši veikla paskutiniu metu gerokai nurimo.


Ukmergės rajono savivaldybės tarybos sprendimais sudarytos 4 pagrindinės komisijos:

Ukmergės rajono savivaldybės Administracinė komisija (pirmininkas Rimvydas Civilka) 2012 m. išnagrinėjo 4 bylas (buvo pateikti 5 administraciniai teisės pažeidimų protokolai): 2 bylas, kur asmenys patraukti administracinėn atsakomybėn už keleivių vežimo taksi automobiliais pažeidimus, 2 už savavaldžiavimą, 1 byla nenagrinėta pažeidėjai pristačius patvirtinimą, kad sumokėta bauda pagal surašytą nurodymą. 2 administracinių teisės pažeidimų protokolus surašė Aplinkosaugos ir viešosios tvarkos skyriaus specialistai, 2 bylos nagrinėtos pagal Policijos komisariato pateiktas medžiagas, 1 bylą persiuntė Palangos miesto savivaldybės administracija. Skirtos 2 piniginės baudos (200 ir 350 Lt), 2 įspėjimai.  

Ukmergės rajono savivaldybės tarybos Etikos komisija (pirmininkė Angelė Jokubynienė) – 2012 metais posėdžiavo 3 kartus, analizavo aktualius klausimus. 

Išskirtinis Etikos komisijos dėmesys buvo skirtas mano asmeniui. 2011, 2012, 2013 metais komisijos nariai svarstė mano kaip politiko gyvenimo ir interesų peripetijas. Prisipažįstu, kad esu žmogus, o ne šventasis, ir ne visada pavyksta būti nepriekaištingu. Tačiau manau, kad kaip ir kiekvienas Lietuvos pilietis turiu galimybę teisinėmis priemonėmis ginti savo nuomonę. Šia teise pasinaudojau. Gerbiu ir vykdau teismo sprendimą. Ir nuoširdžiai atsiprašau, kad nepateisinau visų lūkesčių.
Ukmergės rajono savivaldybės Korupcijos prevencijos komisija (pirmininkas Kazys Grybauskas) 2012 metais posėdžiavo 3 kartus, aptarė Korupcijos prevencijos priemonių plano įgyvendinimą savivaldybės administracijoje, analizavo administracijos reorganizacijos aspektus.
Į Ukmergės rajono savivaldybės visuomeninės administracinių ginčų komisiją niekas nesikreipė, posėdžių nebuvo.
Savivaldybės tarybos nariai buvo deleguoti į įvairias komisijas, darbo grupes. Turiu pasakyti, kad darbo grupių veikla buvo efektyvi. 2012 metais mero potvarkiais sudaryta 10 komisijų ir 21 darbo grupė atskiriems klausimams spręsti.    
Tarybos narių vadovaujamos darbo grupės:
Paramos daugiabučiams namams atnaujinti tvarkai parengti (2012-05-04) – pirmininkas Vydas Paknys;

Kelių priežiūros ir plėtros lėšų naudojimo tvarkai parengti (2012-05-04) – pirmininkas Regimantas Baravykas;

Daugiabučių namų bendrojo naudojimo vietų ir administravimo paslaugų tarifų nustatymui (2012-03-23) – pirmininkė Elena Mirinavičienė;

Atliekų tvarkymo klausimams spręsti (2012-05-29) – pirmininkas Regimantas Baravykas;

Pasiūlymams dėl mažmeninės prekybos alkoholiniais gėrimais licencijavimo tvarkos pakeitimo (2012-07-04) – pirmininkė Elena Mirinavičienė;
Savivaldybės uždarųjų akcinių bendrovių valdybų sudarymo klausimais (2012-07-19) – pirmininkas Juozas Armanavičius;

Dėl verslo liudijimų ir pajamų mokesčio dydžių (2012-08-08) – pirmininkė Elena Mirinavičienė;
Rajono verslo, turizmo, poilsio ir kultūros paslaugų įvaizdžio formavimui (2012-12-06) – pirmininkas Regimantas Baravykas;

Dėl UAB „Ukmergės šiluma“ nuostolių, susidarančių tiekiant karštą vandenį Šventupės kaimo gyventojams (2012-08-16) – pirmininkas Vydas Paknys;
Švietimo centro ir Pedagoginės psichologinės tarnybos sujungimo galimybėms išnagrinėti (2012-10-02) – pirmininkas Vladislovas Spruogis;

Pirminės sveikatos priežiūros įstaigų tinklui įvertinti (2012-11-13) – pirmininkė Elena Mirinavičienė.
TARYBOS POSĖDŽIAI
 Pagrindinė Tarybos darbo forma – Tarybos posėdžiai. Jie buvo vieši, juose nuolat dalyvaudavo suinteresuoti klausimų sprendimu asmenys, įstaigų, įmonių vadovai, bendruomenės atstovai, Vyriausybės atstovas Vilniaus apskrityje.
 Rajono gyventojai apie posėdžių sušaukimo laiką ir vietą informuojami per vietinę žiniasklaidą ir savivaldybės interneto svetainėje. Tarybos posėdžiai, sprendimų projektai ir priimti sprendimai bei  balsavimo rezultatai skelbiami savivaldybės interneto svetainėje skyrelyje „Tarybos posėdžiai“, gyventojams sudaryta galimybė prisijungus per elektroninių paslaugų sistemą išreikšti savo nuomonę dėl sprendimų projektų ir taip daryti įtaką politiniams sprendimams. Savivaldybės interneto svetainėje skelbiami Savivaldybės tarybos posėdžių metu daromi garso įrašai. Veikia elektroninė balsavimo sistema.

Per 2012 metus įvyko 21 Tarybos posėdis.
Įvyko 5 neeiliniai savivaldybės tarybos posėdžiai. Juose priimti sprendimai dėl paramos šalinti asbesto turinčius gaminius iš gyvenamųjų pastatų programos patvirtinimo, dėl įgaliojimo savivaldybės merui atstovauti viešosios įstaigos Ukmergės turizmo ir verslo informacijos centro eiliniame visuotiniame dalininkų susirinkime, dėl sutikimo perimti viešosios įstaigos Ukmergės turizmo ir verslo informacijos centro dalininko teises ir pareigas, dėl Ukmergės rajono savivaldybės 2012 m. biudžeto patikslinimo, dėl Ukmergės rajono savivaldybės 2012 m. viešųjų darbų programos papildymo, dėl Savivaldybės tarybos Kontrolės komiteto sudėties pakeitimo, dėl Kontrolės komiteto pirmininko. Neeiliniuose posėdžiuose buvo svarstomi opozicijos pateikti nepasitikėjimo meru ir mero pavaduotoju klausimai.

Miesto šventės metu vyko iškilmingas Savivaldybės tarybos posėdis, kurio metu Garbės piliečio vardas suteiktas ir regalijos įteiktos Ukmergės rajono Garbės piliečiui Zigmui Zinkevičiui.  

Mūsų darbo organizavimo naujovė – išvažiuojamieji Savivaldybės tarybos posėdžiai. Ukmergės rajono savivaldybės veiklos reglamento 34 punktas numato, kad kartą per ketvirtį organizuojami išvažiuojamieji posėdžiai seniūnijoje, kuriuose svarstomi konkrečių seniūnijų probleminiai ir kiti klausimai. 2012 metais vyko 4 išvažiuojamieji posėdžiai Pivonijos, Deltuvos, Veprių ir Taujėnų seniūnijose. 
Išvažiuojamieji posėdžiai suteikė galimybę Tarybos nariams neatitrūkti nuo Ukmergės rajono gyventojų, susipažinti su kaimo bendruomenių gyvenimu, problemomis, susitikti su seniūnijų gyventojais. Sunkiau sekėsi įgyvendinti antrąją posėdžių dalį arba Reglamento įpareigojimą – parengti planus, kaip turėtų ar galėtų būti sprendžiami gyventojų ir seniūnų iškelti probleminiai klausimai. Pamatėme, kad pagrindinės visų aplankytų seniūnijų problemos yra vienodos – kelių priežiūra, gatvių apšvietimas, vandentvarkos ir nuotekų tinklų renovacija, neprižiūrimi pastatai. Ekonominė savivaldybės padėtis, esamas biudžetas neleidžia skirti pakankamai lėšų, verčia atidėti daugelio klausimų sprendimą ateičiai. Nežiūrint į tai, manau, kad ši tarybos darbo forma – tai nauja ir labai reikalinga Tarybos narių patirtis geriau pažįstant visą rajono ūkį. Tai tuo pačiu ir atsakingas darbas savivaldybės administracijai – gyventojai vietoje turi išgirsti atsakymus ir paaiškinimus į daugelį klausimų, nes pateikiami klausimai – tai jų gyvenimo realybė, ir atsakymas, kad „išsiaiškinsime ir atsakysime vėliau“ netenkina gyventojų, rodo abejingumą jų problemoms. 
Trumpai aptariant Tarybos narių dalyvavimą Tarybos posėdžiuose galima pažymėti, kad bendras 2012 metų posėdžių lankomumas buvo pakankamai geras, jis siekė 88 proc. 

Per 2012 metus pateikti ir užregistruoti 361 sprendimų projektai, priimta 319 sprendimų. Tai 100 sprendimų daugiau nei 2011 metais. 
Visi Tarybai teikiami svarstyti klausimai pirmiausia buvo svarstomi komitetuose, prieš Tarybos posėdžius aptariami frakcijų seniūnų sueigose.

Ukmergės rajono savivaldybės tarybos reglamente yra numatyta, kad prieš prasidedant kiekvienam Savivaldybės tarybos posėdžiui, skiriamas laikas „Piliečio tribūnai“. Kiekvienas užsiregistravęs asmuo turi teisę iki 5 minučių pasisakyti rūpimu klausimu. 

Piliečių pribūna – tai viena bendravimo su rajono bendruomene formų ir galimybė gyventojams dalyvauti savivaldoje, kelti įvairias problemas, teikti pasiūlymus, išsakyti savo požiūrį, aktyviai ginti savo poziciją.
Piliečių tribūna pasinaudojo 18 piliečių. Buvo keliami klausimai dėl gatvių rekonstrukcijos, apšvietimo, sodų bendrijų infrastruktūros tvarkymo, dėl viešųjų erdvių Ukmergės mieste tvarkymo, dėl rajono vystymo perspektyvų ir mokyklų perspektyvų, dėl Veprių bažnyčios bokšto atstatymo projekto, dėl lėšų skyrimo, dėl bičių laikymo miete, dėl nesutarimų su kaimynais, dėl savivaldybės paramos įsigyjant gyvenamąjį namą, dėl karšto vandens tiekimo Šventupės gyvenvietėje. Pareiškėjų problemos buvo nagrinėjamos, informacija pateikta savivaldybės tarybos nariams posėdžių metu, piliečiams atsakyta asmeniškai. 

Piliečių tribūnoje dalyvavo:
2012-01-04 Elena Žiupkienė ir Stasys Ūsaitis išsakė nuomonę dėl opozicijos siūlymo atleisti savivaldybės merą.
2012-01-12 Violeta Umbrasienė, dėl Gėlių gatvės rekonstrukcijos ir Kauno g. 72 kai kurių namo gyventojų savivaliavimo. 

  Henrikas Šereika, dėl Anykščių g. 5 namo kiemo apšvietimo, gatvės ir šaligatvių sutvarkymo.
  

  Alfonsas Strelčiūnas išsakė pozityvią nuomonę dėl savivaldybės darbo.
2012-02-02 Tivana Baranovienė, dėl sodų bendrijų infrastruktūros problemų.

Romas Pivoras, dėl rajono vystymo perspektyvų, dėl rajono mokyklų perspektyvų.
2012-05-17 Valentina Stundžienė, dėl gyvenamojo namo įsigijimo savivaldybės lėšomis. 
Romualdas Nepraustys, dėl daugiabučių namų administravimo, aplinkos tvarkymo, priežiūros; dėl UAB „Ukmergės butų ūkis“ avarinės tarnybos darbo, dėl šilumos punktuose įrengtų skaitiklių parodymų.

Julius Kazėnas, dėl UAB „Ukmergės šiluma“ administracijos darbo.
2012-07-13 Elena Žiupkienė, dėl karšto vandens tiekimo Šventupės gyvenvietėje.
2012-08-30 Seimo narė Loreta Graužinienė, dėl viešųjų erdvių Ukmergės mieste priežiūros. 
2012-10-25 Romas Petras Šaulys, dėl Veprių bažnyčios bokšto atstatymo projekto ir varpų įkėlimo finansavimo.
2012-11-30 Julius Kazėnas, dėl lėšų skyrimo miesto bendruomenei Šventosios pakrantės tvarkymo darbams.

2012-12-20 Jonas Šantaras, Giedrė Radzevičienė, Rasa Pipirinė, dėl bičių laikymo miesto teritorijoje. 
Pagal priimtų sprendimų turinį Savivaldybės taryboje daugiausia nagrinėta su investicijomis ir savivaldybės turtu susijusių klausimų. Tai pritarimas įvairioms programoms ar projektams, patalpų nuoma, turto perdavimas, jo įteisinimas. Kiti sprendimai – organizaciniais,  biudžeto, finansiniais, švietimo klausimais, išklausyta gana daug įvairių ataskaitų.

Norėčiau paminėti keletą sprendimų, kurių priėmimas buvo svarbus daugumai rajono gyventojų, sulaukė visuomenės reakcijos, įnešė naujovių:
„Dėl paramos šalinti asbesto turinčius gaminius iš gyvenamųjų pastatų programos patvirtinimo.“
„Dėl Ukmergės miesto teritorijos ribos keitimo.“
„Dėl Ukmergės rajono savivaldybės administracijos struktūros patvirtinimo.“
„Dėl Ukmergės rajono savivaldybės tarybos veiklos reglamento dalinio pakeitimo.“
„Dėl Ukmergės rajono savivaldybės narystės Ukmergės rajono vietos veiklos grupėje.“
„Dėl vietos bendruomenių savivaldos 2012 metų programos lėšų vietos bendruomenių sprendimams įgyvendinti Ukmergės rajono savivaldybėje skyrimo ir naudojimo tvarkos aprašo patvirtinimo.“
„Dėl Ukmergės rajono verslo plėtros komisijos sudarymo ir komisijos nuostatų patvirtinimo.“
„Dėl UAB Ukmergės autobusų parko keleivių vežimo autobusais miesto ir priemiesčio maršrutais tarifų patvirtinimo.“

„Dėl pritarimo alternatyvaus karšto vandens tiekimo organizavimui Šventupės gyvenvietėje.“

„Dėl priemonių šilumos kainoms mažinti.“

„Dėl atliekų tvarkymo paslaugos.“
Manau, sprendimų įgyvendinimo analizę padarys savivaldybės administracija, įvertins esamus trūkumus, nes būtent savivaldybės administracija įgyvendina tarybos priimtus sprendimus.

MERO VEIKLA

Keletas minčių apie mero funkcijų vykdymą.
Pa​grin​dinė sa​vi​val​dybės me​ro funk​ci​ja – pla​nuo​ti Ta​ry​bos veiklą, nu​sta​ty​ti ir su​da​ry​ti Ta​ry​bos posėdžių dar​bot​var​kes bei teik​ti spren​dimų pro​jek​tus, šauk​ti Ta​ry​bos posėdžius ir jiems pir​mi​nin​kau​ti, ko​or​di​nuo​ti Ta​ry​bos ko​mi​tetų ir ko​mi​sijų veiklą.

Aptariamu laikotarpiu priimti 96 mero potvarkiai veiklos klausimais. Jais buvo sprendžiami Tarybos posėdžių sušaukimo, įvairių delegacijų sudarymo, Tarybos narių dalyvavimo mokymuose, apdovanojimų, darbo grupių ir komisijų įvairiems klausimams nagrinėti sudarymo, kiti klausimai. 
Meras priėmė gyventojus asmeniniais klausimais. Dažniausiai gyventojai kreipėsi dėl socialinių problemų, komunaliniais, finansinės paramos klausimais.

Kaip jau sakiau, Vietos savivaldos įstatymas numato mero, kaip Tarybos pirmininko ir jos darbo organizatoriaus funkcijas. Tačiau didžiąją dalį mero darbo laiko atėmė ir atima bendri darbai su administracijos vadovais. Sakyčiau, visiškai atskirti atstovaujamosios ir vykdomosios institucijų vadovų veiklos ir neįmanoma, nes tik bendras darbas, bendri sprendimai ir bendrų kelių ieškojimas duoda akivaizdžių rezultatų.

ATSTOVAVIMAS

Me​ras kar​tu su Ta​ry​bos na​riu Rolandu Janicku at​sto​vauja sa​vi​val​dy​bei Re​gio​no plėtros tarybo​je. 2012 m. dalyvauta posėdžiuose, kuriuose buvo svarstomi, tvirtinami ir ne kartą  tikslinami įvairūs projektiniai pasiūlymai, pateikti Vilniaus regiono plėtros tarybai pagal  2007 – 2013 m. Sanglaudos  skatinimo veiksmų programą,  2007-2013 m. Ekonomikos augimo veiksmų programą, svarstomi kiti klausimai. 2012 m. patvirtinta darbo grupė, sudaryta Vilniaus regiono plėtros plano 2014-2020 m. rengimui, į kurią įeina Ukmergės rajono savivaldybės administracijos Strateginės plėtros ir investicijų skyriaus vedėja Rima Boškevičienė. Rūpintasi, kad Vilniaus regiono plėtros taryba savivaldybės pateiktiems pasiūlymams pritartų. 
Regiono plėtros ta​ry​ba 2012 metais dirbo labai intensyviai, posėdžių me​tu buvo svarstomi Vilniaus regionui aktualūs klausimai. Ukmergės rajono savivaldybei daugeliu atveju šios tarybos sprendimai buvo palankūs, pritarta teikiamiems projektams, pavyko gauti papildomą finansavimą kitų savivaldybių sąskaita miesto piliakalnio sutvarkymui, ikimokyklinio ugdymo įstaigų renovacijai.
Meras taip pat yra atsakingas, kad būtų deramai atstovaujama savivaldybės interesams bendradarbiaujant ir sprendžiant klausimus su valstybės valdžios ir valstybinio administravimo subjektais, teisėsaugos institucijomis, nevyriausybinėmis organizacijomis, užsienio valstybių savivaldybėmis, atstovauja Vilniaus regiono trišalėje taryboje, Lietuvos savivaldybių asociacijoje, jos taryboje. 

Sprendžiant aktualias rajono problemas, buvo lankomasi Seime, ministerijose, agentūrose ir kitose valstybinėse įstaigose.

Bendradarbiaujant ir sprendžiant vietos lygmens klausimus su rajone įsikūrusiais valstybinio administravimo subjektų padaliniais kviečiami pasitarimai, kuriuose dalyvauja rajono įmonių, įstaigų vadovai, savivaldybės specialistai.

Vilniaus teritorinės ligonių kasos darbe Ukmergės rajono savivaldybei atstovauja du Savivaldybės tarybos nariai: Arūnas Jasaitis – Stebėtojų taryboje, Arūnas Civilka – Taikinimo komisijoje.
Savivaldybės tarybos teisės aktų priežiūrą vykdė Vyriausybės atstovas Vilniaus apskrityje. Atsakyta į šios institucijos raštus, vykdyti teikimai ir reikalavimai dėl Savivaldybės tarybos priimtų teisės aktų, savivaldybės administracijos struktūros patvirtinimo, savivaldybės apyvartinių lėšų panaudojimo, teikiamų administracinių paslaugų sąrašo ir paslaugų aprašymų skelbimo savivaldybės interneto svetainėje, didelių gabaritų atliekų surinkimo aikštelės, savivaldybės internetinės svetainės atitikimo bendriesiems reikalavimams, viešojo administravimo nuostatų įgyvendinimo,  nerūkymo zonų ir asmenų grupių nustatymo. 

Bendrasis skyrius kontroliuoja šių nurodymų vykdymą. Apie Vyriausybės atstovo teikimus ir reikalavimus informuojama Savivaldybės taryba. Visi Savivaldybės tarybai adresuoti prašymai, raštai, kiti dokumentai yra pateikiami tarybos nariams.
AKTUALI  INFORMACIJA
Noriu plačiau aptarti pagrindinį metų klausimą – 2012 metais buvo nagrinėjami įvairūs klausimai, susiję su Ukmergės šilumos ūkio modernizavimo ir renovacijos sutarties nutraukimu. 

2012 m. gegužės 8 d. Aukščiausiasis Teismas galutine ir neskundžiama nutartimi konstatavo, kad Ukmergės rajono savivaldybės taryba 2010 m. balandžio 20 d. pagrįstai nutraukė Modernizavimo sutartį dėl šilumos ūkių reorganizavimo ir renovacijos Ukmergės rajone.

Liepos 5 dieną įvyko Valstybinės kainų ir energetikos kontrolės komisijos posėdis, kuriame nutarta išduoti šilumos tiekimo licenciją uždarajai akcinei bendrovei „Ukmergės šiluma“.  Įmonė teisėtai vykdo šilumos tiekimo veiklą Ukmergės mieste ir Šventupės gyvenvietėje.

Vis dar išlieka problema dėl UAB „Miesto energija“ neleistinai imamo karšto vandens pardavimo mokesčio. Dažnai susidūrėme su spaudoje ir televizijoje pasirodžiusia neteisinga ir klaidinančia informacija apie Ukmergės miesto šilumos ūkį ir savivaldybės poziciją dėl „Miesto energijos“ teikiamų mokėjimo pranešimų už paslaugas, tai yra karšto vandens pardavimo mokestį. Savivaldybės vadovai, reikšdami savo nuomonę šiuo klausimu, ne kartą ragino gyventojus nemokėti karšto vandens pardavimo (skaitiklio) mokesčio. Nutraukus sutartį, „Miesto energijai“ neliko jokio teisinio pagrindo siųsti gyventojams pranešimų dėl karšto vandens pardavimo (skaitiklio) mokesčio, o gyventojams neliko jokio teisinio pagrindo už tai mokėti „Miesto energijai“. Ukmergės rajono savivaldybei laimėjus civilinę bylą prieš „Miesto energiją“ dėl sutarties nutraukimo, karšto vandens pardavimo (skaitiklio) mokestis tapo tik dar vienu tarpusavio, tai yra savivaldybės ir „Miesto energijos“ ginčo objektu, į kurį jokiu būdu negali būti įtraukti gyventojai.

2012 metais buvo organizuojamas susitikimas su gyventojais, kurio metu, pasikvietus atitinkamus specialistus, gyventojams buvo aiškinta susidariusi padėtis, jų teisės ir pareigos. Pateikta informacija, kur gyventojai gali kreiptis ir sulaukti reikiamos pagalbos. 


Jau prasidėjo teisminiai ginčai su „Miesto energija“ dėl žalos atlyginimo.

Kai kurių Tarybos narių nepasitenkinimą kelia nemažos biudžeto lėšos, skiriamos teismų išlaidoms. Manau, visi suprantame, kad sutarties su privačiais šilumos tiekėjais nutraukimas buvo tik pirmas žingsnis, kad vien savivaldybės specialistų jėgomis, be advokatų ir šilumos ekspertų pagalbos sunku kovoti prieš bendrovę, kuri turi galimybę samdyti keletą advokatų ir skirti milijonines lėšas prieš savivaldybę. Vieną kartą priėmę sprendimą nutraukti mums nepalankią sutartį, turėtume sutelkti jėgas tolesniems žingsniams. Teismų maratonas, ko gero, dar tik įpusėjo, ir turime ne tik tai suprasti, bet ir kiekvieną dieną jiems ruoštis visi – tiek administracijos specialistai, tiek politikai.

Dar viena aktuali problema Ukmergėje, prasidėjusi 2012 m. gruodžio mėnesį ir vis dar tebesitęsianti, – situacija Ukmergės rajono apylinkės teisme. Kaip žinia, 2012 m. gruodžio 12 d. Ukmergės rajono apylinkės teismo pastato perdangoje buvo aptiktas didelis kiekis nuodingos medžiagos – gyvsidabrio. Paaiškėjo, kad daugumoje pastato patalpų viršyta leidžiama gyvsidabrio garų koncentracija. Ukmergės rajono apylinkės teismo darbuotojai buvo iškelti iš užterštų patalpų: dalis personalo persikėlė į Turizmo ir verslo informacijos centrą, kita dalis – į Policijos komisariatą. Kreiptasi į Lietuvos Respublikos Vyriausybę dėl Vyriausybės ar Valstybės rezervo lėšų skyrimo apylinkės teismo veiklos užtikrinimui ir ekstremaliojo įvykio padarinių likvidavimui.

Siekiant kuo operatyviau spręsti šią problemą vyksta nuolatinis dialogas su Vilniaus apygardos teismo, Nacionalinės teismų administracijos, Vilniaus apskrities priešgaisrinės gelbėjimo valdybos, Ukmergės policijos komisariato atstovais.

Beje, šiomis dienomis didelis gyvsidabrio kiekis rastas „Ukmergės šilumos“ skydinėje. Kas galėtų paneigti, jog tai nesusiję su šilumos ūkio perėmimo klausimais?
SUSITIKIMAI SU KAIMO BENDRUOMENIŲ ATSTOVAIS
2012 metais kaimo bendruomenių iniciatyva pradėti organizuoti mero susitikimai su kaimo bendruomenių atstovais – bendruomenių pirmininkais, seniūnaičiais. Vyko 9 susitikimai, kuriuose svarstyti aktualūs bendruomenėms klausimai: piniginės socialinės paramos nepasiturintiems gyventojams sistemos pertvarka ir jos įgyvendinimas Ukmergės rajone; kaimo kelių būklė (žvyravimo, asfaltavimo programų vykdymas); investicijų seniūnijose apžvalga, kompleksinių kaimo plėtros, žemėtvarkos projektų rengimo galimybės; saugus gyvenimas kaime (prevencinės programos, saugumas); švietimo įstaigų tinklas ir jo išlaikymas; kultūrinis darbas ir įstaigų materialinė bazė; medicinos tinklo optimizavimas, teikiamų paslaugų prieinamumas ir kokybė; kaimo infrastruktūra ir transportas. Susitikimuose dalyvavo savivaldybės administracijos specialistai. Tai abipusiai naudingi susitikimai.
2012 m. balandžio 30 dieną buvo pasirašyta sutartis su Socialinės apsaugos ir darbo ministerija dėl Valstybės biudžeto lėšų Vietos bendruomenių tarybų sprendimams įgyvendinti pagal vietos bendruomenių savivaldos programą. Šios sutarties suma – 85 300 litų. Tarybai patvirtinus Vietos bendruomenėms skirtų lėšų skyrimo ir naudojimo tvarkos aprašą, rajono seniūnijoms buvo paskirstytos lėšos. 
Vietos bendruomenių patvirtintais sprendimais šios lėšos buvo panaudotos viešųjų erdvių ir aplinkos kokybės gerinimui (Vidiškių, Pabaisko, Deltuvos seniūnijos, Ukmergės miesto seniūnija), pažeidžiamų bendruomenės narių ir grupių poreikių tenkinimui (Veprių seniūnija), vietos bendruomenės gyvenimo kokybės gerinimo iniciatyvoms (Lyduokių seniūnija), renginių organizavimui, kultūrinei ir švietėjiškai veiklai (Želvos, Taujėnų, Žemaitkiemio, Pabaisko seniūnijos), pastatų remonto darbams, priemonėms aplinkos ir pastatų priežiūrai įsigyti (Lyduokių, Siesikų, Pivonijos, Šešuolių, Žemaitkiemio, Deltuvos seniūnijos), vaikų, jaunimo užimtumui, sportinei ir sveikatinamajai veiklai.  Reikia tikėtis, seniūnijos jau dabar planuoja būsimus darbus šiais metais pagal šią programą.
TARPTAUTINIS BENDRADARBIAVIMAS
2012 metais tęsėsi bendradarbiavimas su užsienio partneriais. 
2012 m. Ukmergės miesto šventės metu Technologijų ir verslo mokykloje surengta tarptautinė konferencija bei  Ukmergės įmonių gamybos paroda. Dalyvavo miestų partnerių atstovai iš Lenkijos, Latvijos, Ukrainos, Baltarusijos, Italijos, Vokietijos.
2012 metais oficialios Ukmergės rajono savivaldybės delegacijos atstovavo rajoną renginiuose Baltarusijoje, Ukrainoje, Latvijoje, Anglijoje, Italijoje. 

Ukmergėje lankėsi Ukrainos, Švedijos, Nyderlandų ambasadoriai Lietuvoje. Svečiai iš Lenkijos, Turkijos ir Italijos landėsi Ukmergėje, kur vyko drauge vykdomo tarptautinio Leonardo da Vinči partnerystės projekto „Švietimo ir profesinio mokymo mainai praktikantams ir profesionalams, susijusiems su viešąja erdve ir miesto landšaftu” konferencija.

Ukmergėje vyko dvi dienas trukusi tarptautinė konferencija „Mokyklos nelankymo priežastys ir jų sprendimo galimybės“, kurioje dalyvavo projekto partneriai iš Turkijos. 

Sulaukėme vizito iš Norvegijos generalinio auditoriaus tarnybos. Atvykę auditoriai susipažino ir įvertino 2010 metais įgyvendintą projektą „Vaikų ir jaunimo neformalusis švietimas organizuojant popamokinę veiklą Vepriuose, Ukmergės rajone“, finansuotą Norvegijos finansinių mechanizmų Paramos fondo lėšomis.
Su miestais partneriais Herljunga (Švedija) bei Podolės Kamenecu (Ukraina) 2012 m. baigtas įgyvendinti tęstinis socialinis projektas „Vaikų augimas“.
Tęsiami tarptautiniai projektai: „Ukmergės ir Svisloč miestų bendruomenių bendradarbiavimas ir kultūrinis dialogas“ (projekto vertė - 259.979 Lt) ir „Švietimo ir profesinio mokymo mainai praktikantams ir profesionalams, susijusiems su viešąja erdve ir miesto landšaftu“ (projekto vertė 37.950 Lt).
Kaip partneriai dalyvaujame tarptautiniuose projektuose: ,,Mažų bendruomenių piliečiai stipriosios Europos piliečiams“ (pareiškėjai – Tarnowo Podgorne (Lenkija), finansavimas – 7 000 eurų), ,,Atsinaujinanti energija, atsinaujinantys ryšiai“ (pareiškėjai – Kiskunmajsa (Vengrija), finansavimas – 15 000 eurų). 

2012 m. finansavimas skirtas projektui ,,Savanorystė kaip gyvenimo būdas“, kurio pareiškėjas – Ukmergės rajono savivaldybės administracija. Projekto vertė – 11 000 eurų. 

2012 m. birželio 8 d. pasirašyta Baltarusijos Respublikos Svisloč rajono ir Lietuvos Respublikos Ukmergės rajono prekybinio – ekonominio, mokslinio – techninio ir kultūrinio bendradarbiavimo sutartis. 

ŽINIASKLAIDA

Siekiant operatyvaus ir tikslaus visuomenės informavimo nuolat skelbiama  informacija rajono laikraščiuose „Gimtoji žemė“ ir „Ukmergės žinios“, savivaldybės internetinėje svetainėje www.ukmerge.lt,  rajono savaitraščio „Ukmergė“ priede „Savivaldybė ir piliečiai“. 2012 metais  gerokai daugiau žinių apie Ukmergės kraštą buvo publikuojama Lietuvos savivaldybių asociacijų žurnale „Savivaldybių žinios“. 

2012 metais, kaip ir kasmet, žurnalas „Veidas“ skelbė savivaldybių reitingus. Ukmergės savivaldybė iš 60-ties Lietuvos savivaldybių užėmė 34 vietą. 

PABAIGAI
Sėkmingam savivaldybės tarybos darbui būtinas sėkmingas administracijos darbas. Siekiant optimizuoti savivaldybės administracijos darbą, 2012 m. buvo pakeista administracijos struktūra, perskirstytos funkcijos, darbuotojų pareigybės. Kiekviena reorganizacija skaidoma į 3 etapus – iniciavimas, įgyvendinimas, įtvirtinimas. Šiuo metu vyksta įtvirtinimo etapas.

Tikiu, kad reorganizacija turėjo tikslą pasiekti geresnių veiklos rezultatų. Ar to pasiekėme? Tiek dirbusios grupės nariai, tiek vadovai, tiek tarybos nariai turėtume po kiek laiko grįžtelėti atgal ir įvertinti, ar tikslas tikrai pasiektas.

Baigdamas norėčiau padėkoti Savivaldybės tarybos nariams, savivaldybės administracijos darbuotojams, įstaigų vadovams, visai bendruomenei, kad nepaisant politinių peripetijų ir tikrai žodžiais sunkiai nusakomos sudėtingos visus 2012-uosius metus lydėjusios ir dabartinės situacijos, rajone vyksta normalus gyvenimas – dirba ugdymo įstaigos, yra vežamos šiukšlės, renkami mokesčiai, prižiūrimos gatvės ir rajono keliai, teikiama parama socialiai remtiniems asmenims, rūpinamasi vaikais, priimami ir konsultuojami rajono žmonės. 

Iš prigimties esu taikus žmogus ir man nesuprantami ultimatumai, kategoriški nusistatymai. Visus mus išrinko Ukmergės žmonės, tikėdamiesi konstruktyvaus darbo rajono labui.

Todėl kviečiu – nukreipkime jėgas į problemų sprendimą, ieškokime bendrų sutarimų, kompromisų, derinkime nuomonių skirtumus – tik taip mes pateisinsime rajono gyventojų lūkesčius. Juk prisiekdami visi pasižadėjome dirbti Ukmergei.

Gerų darbų mums visiems.

Algirdas Kopūstas, 

Savivaldybės meras

